L-Awtorità tal-Ippjanar ippubblikat, għal skop ta' konsultazzjoni pubblika, dokument dwar Paceville. Dan hu dokument li għal darba jaħseb fit-tul. Iħares lejn l-iżvilupp ippjanat għall-inħawi fit-tul u b'mod ħolistiku. Sa hawn, tajjeb, għax hekk għandhom isiru l-affarijiet. Imma meta tibda taqra id-dettalji, jibdew il-mistoqsijiet. L-ikbar mistoqsija hi dwar jekk l-awtoritajiet humiex, għal darb'oħra, qed jippruvaw jaħdmuna billi jinqdew bl-ippjanar għall-użu tal-art biex iħaxxnu l-bwiet ta' uħud: dawk li jmaxtru dejjem u f'kull żmien. Il-pjan, fost oħrajn, jidentifika l-ħtiġijiet infrastrutturali ta' numru ta' proġetti (disa' fil-għadd), ewlenin fosthom toroq u probabbilment mina taħt l-art u dan biex ikun iffaċilitat l-aċċess għal Paceville li qed titfassal. Dawn il-ħtiġijiet infrastrutturali, jgħid il-masterplan għal Paceville, huma meħtieġa biex jilqgħu għall-moviment sostanzjali ta' persuni li huwa antiċipat li dan l-iżvilupp kollu ser jiġġenera. Min ser idaħħal idu fil-but u jagħmel tajjeb għal dawn l-ispejjes kollha? Qed tissemma ċ-ċifra ta' nofs biljun ewro li fil-fehma ta' ħafna għandha tinħareġ kollha, jew tal-inqas il-parti l-kbira minnha, mill-iżviluppaturi. Għax inkella ser nerġgħu nispiċċaw fis-sitwazzjoni li huma jimpalaw il-profitti, u ħaddieħor mit-taxxi jħallas il-kontijiet. Kontijiet li ġieli inħallsuhom b'saħħitna u drabi oħra billi t-taxxi tagħna jagħmlu tajjeb għall-ħtiġijiet tagħhom. Il-President tal-Assoċjazzjoni tal-Iżviluppaturi Sandro Chetcuti diġà qal, li, fil-fehma tiegħu, jkun aħjar jekk l-ewwel issir l-infrastruttura u wara jsir l-iżvilupp propost. Dan ifisser ħaġa waħda: li l-iżviluppaturi jippretendu li l-investiment massiċċ meħtieġ fl-infrastruttura għandu jsir mill-Gvern, mit-taxxi li jiġbor. Għax taf inti, issa għandna Gvern u għalihom dan ifisser li l-Gvern qiegħed prinċipalment għas-servizz tagħhom! Hemm punt ieħor ta' importanza fundamentali. Il-pjan għal Paceville jitkellem fuq ħafna ħwejjeġ. Imma jħalli barra lir-residenti li joqgħodu hemm illum. Dawk huma l-istess nies li ilhom jaqilgħu ġo fihom snin twal. Il-masterplan ma jsemmihom imkien. Jinjorhom kompletament kif diġà ġara matul is-snin. Dan iwassal għall-konklużjoni inkwetanti li r-residenti li hemm illum m'humiex meqjusa li huma importanti għal min fassal il-pjan. Ovvja għaliex: għax il-pjan hu u jpoġġi lin-nies fil-ġemb. Għax lir-residenti jqishom xkiel billi dawn dejjem joġġezzjonaw, daqqa fuq ħaġa u daqqa fuq oħra! Dan it-tip ta' ippjanar ma jagħmilx ġid u m'għandniex bżonnu. In-nies u l-ħtiġijiet tagħhom huma wara kollox il-qofol tal-ippjanar serju. Imma sfortunatament il-pjan għal Paceville hu mibni fuq pedamenti differenti. Għax il-filosofija tal-pjan hu li l-art, il-ġebel, il-konkos u l-azzar jiġu qabel in-nies. Din hi triq li twassal għal Gvern li jaħdmek biex jistagħnew l-ispekulaturi. Inti trid li pajjiżna jkompli miexi f'din it-triq? Ippubblikat f Illum : il-Ħadd 9 t'Ottubru 2016